‘Geen aansoek’ om straat na Coligny-seun te vernoemPieter Doorewaard en Phillip Schutte in die Coligny-landdroshof (26 Junie 2017). Foto: ANA Daniel Buthelezi, burgemeester van die Ditsobotla plaaslike munisipaliteit, het Donderdag gesê daar is geen aansoek ingedien om Voortrekkerstraat se naam in Coligny in Noordwes te verander nie. “Ons het geen aansoeke ontvang om ŉ straat in Coligny te hernoem nie,” het Buthelezi gesê. Buthelezi het gepraat tydens ŉ sooispit-plegtigheid waar daar bekend gemaak is dat die munisipaliteit ŉ huis vir Matlhomola Jonas Mosweu se familie sal bou. Mosweu se familie sal van die Scotland-nedersetting na Gerdoren-park in die dorp verhuis. Moabi “Oompie” Thebeyagae van Itekeng in Biesiesvlei het op 23 Mei in ŉ ope brief geskryf Voortrekkerstraat moet hernoem word na Matlhomola Jonas Mosweu-straat. Mosweu is die 16-jarige seun van Coligny wat dood is nadat hy glo agter van ŉ bewegende bakkie afgeval het. Pieter Doorewaard (26) en Phillip Schutte (34) word van die moord op Mosweu aangekla en die staat beweer die twee mans het die seun van die bakkie afgegooi. Die twee beskuldigdes ontken dat hulle Mosweu van die bakkie afgegooi het en sê Mosweu het van die bakkie afgespring. Thebeyagae het in sy brief gesê die jong mense van Coligny en Ditsobotla sal hom ondersteun indien hy ŉ aansoek bring aan die departement van kuns en kultuur in Noordwes asook die nasionale benamingskomitee om Voortrekkerstraat na Matlhomola Mosweu-straat te verander ter nagedagtenis van die “gevalle seun van die land”. Mosweu se dood het tot gewelddadige betogings in Coligny gelei, wat nog verder vererger het nadat Doorewaard en Schutte op borgtog vrygelaat is. Tydens die onrus is huise aan die brand gesteek, winkels geplunder en paaie versper. Doorewaard en Schutte sal weer op 7 Augustus in die hof verskyn.